**Martin Algus pälvis Eduard Vilde kirjandusauhinna**

4.märts 2019

**Näitekirjanik Martin Algus pälvis 55. Eduard Vilde kirjandusauhinna teose „Midagi tõelist“. 4. märtsil Vinni vallamajja kogunenud kirjandusauhinnažürii otsustas, et see raamat on aastal 2018 ilmunud parim vildelikke traditsioone kandev kirja****ndusteos.**

Teoseid vaaginud žürii hinnangul on Martin Alguse „Midagi tõelist“ põnevalt kirja pandud tempokalt kulgev lugu, mis räägib tänapäevale nii olulistel sõltuvusprobleemide, tarbimisühiskonna, üksilduse, võõrandumise teemadel. Raamat on kirjutatud nii, et see mõjuks tõeliselt nii tegelaste, koha, aja ja teema mõistes. Raamatut läbiv netiporno teema on raske ja rõvegi, kuid väga delikaatselt kirjutatud. Kirjanik võtab lugejad kenasti paelaga kaasa ja hoiab neid raamatu juures kuni lõpuni.

Tänavune laureaat valiti seitsme kandidaadi seast. Lisaks eelmainitule kandideerisid auhinnale veel Mehis Heinsaare "Pingeväljade aednik", Katrin Johansoni „Hundirada“, Maarja Kangro "Minu auhinnad", Valdur Mikita „Eesti looduse kannatuse aastad“, Marek Sadama "Tulbid ja bonsai" ning Siiri Sisaski "Hästijätt".

Teoseid vaagis 14-liikmeline auhinnažürii, mille esimees on Vinni vallavanem Rauno Võrno.

Auhinna statuudi kohaselt pälvib Vilde kirjandusauhinna möödunud aastal ilmunud parim Vilde traditsioone järgiv kirjanduslik teos. Laureaat kuulutatakse välja Eduard Vilde sünniaastapäeval, 4. märtsil. Auhind antakse välja üks kord aastas. Auhinna suurus on 1000 eurot.

Eduard Vilde kirjandusauhind on vanim järjepidevalt välja antav kirjandusauhind Eestis.

Eduard Vilde nimeline kirjandusauhind asutati Pajustis Eduard Vilde nim. kolhoosi kirjandusklubi initsiatiivil 1965. aastal, kui tähistati kirjaniku 100. sünniaastapäeva.

Edasised 26 aastat on kirjandusauhinda välja andnud Vinni Vallavalitsus.

Hilje Pakkanen

Kultuuri- ja avalike suhete nõunik

Vinni Vallavalitsus

3258657, 55659396